**Workshop národnej kvalifikačnej platformy k finálnej verzii Analýzy Status Quo slovenského stavebníctva (29.6.2023)**

Na workshope boli prezentované príspevky spracovateľov jednotlivých častí Analýzy Status Quo projektových partnerov: Zväzu stavebných podnikateľov Slovenska, ViaEuropa, Ústavu vzdelávania a služieb a Slovenskej inovačnej a energetickej agentúry k nasledovným problematikám:

* medzery v zručnostiach v stavebníctve medzi súčasnou situáciou a potrebami pre dosiahnutie cieľov do r. 2030 a bariéry na strane škôl a na strane zamestnávateľov;
* vplyv transformácie stavebníctva na zručnosti, znalosti a kompetencie / Výsledky SQA vzhľadom na vývoj do 2035 a 2050;
* vývoj ľudských zdrojov pre trh práce v sektore stavebníctva;
* informácie o aktuálnom stave riešenia projektu BUS Double Decker.

Z diskusie vyplynuli nasledovné témy, ktorým je v rámci riešenia situácie v stavebníctve potrebné venovať pozornosť:

* zástupcovia odborných škôl konštatovali nedostatok odborných pedagógov, obzvlášť v študijných odboroch zameraných na využitie digitalizácie a moderných technológií v stavebníctve;
* potreba dramaticky navýšiť finančné zdroje pre odborné školstvo, pokiaľ chceme dosiahnuť naozaj významné zmeny vedúce k skutočnej modernizácii stavebníctva;
* obtiažnosť správnej identifikácie počtov živnostníkov a malých podnikov pôsobiacich v stavebníctve tvoriacich významný podiel pracovnej sily v sektore a zároveň je problematické motivovať ich k ďalšiemu vzdelávaniu, resp. zavádzaniu moderných technológií do ich pracovných činností.